Her er hjerteknuseren som gjør Cavendish myk
- Jeg tror det kan utgjøre en forskjell for ham. Det er tøft å se hverandre på Skype, uten at han kan gi datteren sin en kos, sier modellmamma Peta Todd til VG Nett. Hun og lille Delilah (3 mnd.) har opplevd Tour-sirkuset på nært hold de siste dagene. I dag reiser duoen hjem til England - før de returnerer til Frankrike igjen om noen dager. Og slik skal de holde på gjennom hele rittet. Mark Cavendish var lenge kjent som både innbitt, arrogant og tidvis sur. I år fremstår briten som langt mer harmonisk. Selv om han fortsatt kan opptre på måte som får enkelte til å reagere, så sitter smilet løsere. Årsaken er trolig Peta Todd - og parets datter.At seansen ble foreviget av en rekke fotografer, ga Cavendish blaffen i. Han virket å sveve lykkelig av gårde på sin egen lille sky idet han tråkket mot startområdet. - Han virker roligere nå enn tidigere? - Ja, jeg tror han har blitt roligere. Det å få barn har virkelig satt ting i perspektiv. Før handlet alt om å vinne eller tape sykkelritt. Nå er det viktigste at Delilah har det bra. Sykkel er bare en jobb, sier Todd til VG Nett.Hun er tidligere modell for storavisen The Sun, og møtte Cavendish på et veldedighetsarrangement. - Hvordan er han som far? - Han er utrolig flink. Han har faktisk vært både rolig og trygg i hele denne prosessen. Jeg har en sønn på seks år fra før, så for meg var ikke det å få et barn noe gedigent sjokk. Men Mark taklet det også veldig bra, sier Peta Todd. Cavendish går ikke med på at han tar færre sjanser etter at han har blitt far. Men han erkjenner at noe har skjedd med ham. - Det var en etappe i Giroen der det var en velt og poengtrøya mi røyk. Normalt hadde jeg flippet ut. Men idet jeg krysset mållinjen, så jeg Peta og Delilah. Da roet jeg meg ned. Jeg blir voksen. Jeg er 27 år nå, sier Cavendish.I dag venter årets første paddeflate etappe i Tour de France. Da skal briten kjempe om etappeseieren på oppløpet i den belgiske byen Tournai. Det solide opptrekkstoget fra HTC-laget er imidlertid historie. I Sky må Cavendish dele kapteinsrollen med Bradley Wiggins. Det betyr færre opptrekkere. Den aller viktigste heter Edvald Boasson Hagen. Nordmannen skal lose Cavendish opp i en perfekt posisjon før sluttspurten i ettermiddag.
Mark Cavendish' nyfødte datter skal flys i skytteltrafikk til og fra Tour de France - for å holde humøret oppe hos sykkelstjernen.